«Тхыдэм и лъагъуэхэр»
Мэлбахъуэ Тимборэ и цIэр зезыхьэ Къэбэрдей-Балъкъэр лъэпкъ библиотекэм лъахэхутэмкIэ и къудамэм гъэлъэгъуэныгъэ иригъэкIуэкIащ. «Тхыдэм и лъагъуэхэр» траухуащ 1779 гъэм и гъатхэпэм щIидзэу щэкIуэгъуэ мазэм и кIэм нэсыху екIуэкIа «Мазибл зауэм».
Ди тхыдэджхэм я IэдакъэщIэкIхэм къызэрыхэщымкIэ, ар къызэрыкIауэ щытар Къэбэрдей Хэкум къращIылIа урыс быдапIэхэр егъэкъутэжынырт, лъэпкъым и хуитыныгъэр ихъумэжынырт. Абы хэтащ кIахэм щыпсэу адыгэхэри.
Тхыдэм къызэригъэлъэгъуэжымкIэ, а «Джаур зауэжьым» — арат абы зэреджэр — цIыху мин бжыгъэхэр хэкIуэдащ.
Лъахэхутэ къудамэм и библиотекарь пашэ Безыр Ленэ дызэрыщигъэгъуэзамкIэ, гъэлъэгъуэныгъэр щагъэхьэзырым нэхъ гугъу зыдехьар куэдыр зыщымыгъуазэ а зауэм теухуауэ къыдагъэкIа тхылъхэмрэ тхыгъэхэмрэ зэхуэхьэсынырщ.
Гъэлъэгъуэныгъэм нэхъ тегъэщIапIэ хуэхъуар тхыдэ щIэныгъэхэм я кандидат Сокъур Валерэ Урысейм и тхылъ хъумапIэхэм къыщигъуэтыжу зэхуихьэсыжа тхыгъэхэрщ. А лъэхъэнэм екIуэкIа зауэр къыхэщу зэхалъхьауэ щыта «Жэщтеуэ» уэрэдыжьым теухуауэ тхыдэджхэм я Iэдакъэ къыщIэкIа щIэныгъэ лэжьыгъэхэр, Iуэху еплъыкIэ щхьэхуэхэр иту къыдэкIауэ щыта журналхэмрэ газетхэмрэ еджэфынущ гъэлъэгъуэныгъэхэм екIуэлIэнухэр.
ШЭРЭДЖ Дисэ.
